एक दिन रात्रि के तृतीय प्रहर में विट्ठल भगवान जनाबाई के साथ अनाज पीसने बैठ गए और इनके स्वर से स्वर मिलाकर गाने लगे। गीतों की तल्लीनता में उन्हें समय का ध्यान न रहा। प्रातःकाल की आरती का समय हो गया, किन्तु मंदिर में भगवान नहीं हैं। यह स्मरण आते ही जनाबाई ने तुरंत ही विट्ठल भगवान को मंदिर में भेज दिया। शीघ्रता में जनाबाई का कम्बल भी उनके साथ चला गया। मंदिर में भगवान को कम्बल ओढ़े देखकर ब्राह्मणों को बड़ा आश्चर्य हुआ। पता लगाने से विदित हुआ कि वह कम्बल जनाबाई का है, फिर क्या था, उन सबके क्रोध की सीमा न रही। उन्होंने सोचा, जनाबाई ने भगवान का स्वर्णपदक चुरा लिया है और चोरी छिपाने के लिए उसने अपना कम्बल उन्हें ओढ़ा दिया है। उन्होंने जनाबाई के लिए प्राणदण्ड घोषित कर दिया। जनाबाई को सूली पर चढ़ाने के लिए वध-स्थल पर लाया गया।